《陈正卿示蛤蜊解嘲之作因次来韵》
宋代·吴芾

夫君雅志知谁会，身在寰中心物外。
平生初不入州县，一任傍人惊且怪。
日来杖屦忽相过，为我踏破松阴碎。
亹亹清谈颇逼人，只将万卷窥千载。
得酒欢然竟不辞，右手持杯左手蟹。
夫君真是人中豪，宁比寻常庸俗辈。
不食蛤蜊何足羞，但能适口期为快。
山肴野蓛亦自佳，岂必莼羹与鲈脍。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。